b'\n_START_ARTICLE_\nFocar (ardere)\n_START_PARAGRAPH_\nFocarul este partea unui cazan, cuptor sau instala\xc8\x9bii de \xc3\xaenc\xc4\x83lzire \xc3\xaen care are loc arderea cu flac\xc4\x83r\xc4\x83 a combustibilului. \xc3\x8en toate aceste cazuri arderea este \xc3\xaentre\xc8\x9binut\xc4\x83 de oxigenul din aer.\n_START_SECTION_\nDescriere\n_START_PARAGRAPH_\nUn focar trebuie s\xc4\x83 asigure condi\xc8\x9biile necesare pentru \xc3\xaentre\xc8\x9binerea arderii, adic\xc4\x83 posibilitatea introducerii combustibilului (aliment\xc4\x83rii), a aerului necesar arderii, realizarea temperaturilor necesare, a vitezelor de aprindere \xc8\x99i desf\xc4\x83\xc8\x99urarea a arderii, prelucr\xc4\x83rii combustibilului \xc3\xaenainte de ardere\xc2\xa0\xe2\x80\x94 uscare \xc8\x99i devolatilizare \xc3\xaen cazul combustibililor solizi, respectiv vaporizare a celor lichizi\xc2\xa0\xe2\x80\x94 \xc8\x99i evacuarea produselor arderii, respectiv a gazelor de ardere \xc8\x99i, dac\xc4\x83 este cazul, a cenu\xc8\x99ii._NEWLINE_Focarul este format dintr-un spa\xc8\x9biu m\xc4\x83rginit de pere\xc8\x9bi (camera de ardere), gr\xc4\x83tar \xc8\x99i cenu\xc8\x99ar (dac\xc4\x83 exist\xc4\x83) \xc8\x99i instala\xc8\x9biile anexe (arz\xc4\x83tor, instala\xc8\x9bie de r\xc4\x83scolire) etc. Deoarece temperaturile din focare sunt de ordinul a 800\xe2\x80\x931300\xc2\xa0\xc2\xb0C, pere\xc8\x9bii trebuie proteja\xc8\x9bi. La cuptoare ei sunt forma\xc8\x9bi din materiale refractare, iar la cazane sunt forma\xc8\x9bi din \xc8\x9bevi r\xc4\x83cite cu ap\xc4\x83 care preiau o parte din c\xc4\x83ldura degajat\xc4\x83 prin ardere.\n_START_SECTION_\nClasificare\n_START_PARAGRAPH_\nDup\xc4\x83 tipul combustibilului ars focarele se clasific\xc4\x83 \xc3\xaen focare pentru combustibili solizi, pentru combustibili lichizi, respectiv pentru combustibilil gazo\xc8\x99i._NEWLINE_Dup\xc4\x83 gradul de intensitate a arderii focarele se clasific\xc4\x83 \xc3\xaen focare cu ardere obi\xc8\x99nuit\xc4\x83 (nu se specific\xc4\x83 \xe2\x80\x9eobi\xc8\x99nuit\xc4\x83\xe2\x80\x9d) \xc8\x99i focare cu ardere intensificat\xc4\x83 (focare turbionare, focare ciclon)._NEWLINE_Dup\xc4\x83 presiunea din ele, focarele se clasific\xc4\x83 \xc3\xaen focare cu ardere la presiune atmosferic\xc4\x83 (de fapt cu o mic\xc4\x83 depresiune, de c\xc3\xa2\xc8\x9biva zeci de Pascali) \xc8\x99i focare cu surapresiune (mic\xc4\x83 sau mare)._NEWLINE_Dup\xc4\x83 modul de organizare a arderii focarele se clasific\xc4\x83 \xc3\xaen focare cu ardere pe gr\xc4\x83tar, focare cu ardere \xc3\xaen strat fluidizat \xc8\x99i focare cu ardere \xc3\xaen camer\xc4\x83.'